“Whaaa”, gil Scrapy, “kyk vir Kameel!” Ons kyk. En daar ski Kameel oor die water met ‘n vlieër wat soos ‘n paar vlerke oor haar hang. Op die strand staan ‘n kêrel met sulke lang blonde hare wat tot op sy skouers hang en skree vir haar instruksies. Hou my hart vas!
Positief lag vir ons geskokte gesigte en stamp aan die blonde Adonis se tweelingbroer. Hy is besig om haar touwys te maak met ‘n groen vlieër wat sy in die lug opstuur soos ‘n wafferse Kite Runner. Hulle gaan probeer visvang met ‘n drone wat aan die vlieër vasgemaak is.
“Waar is die ander klomp?” gil ek en sy beduie in die rigting van Mtwalume. Ek en my twee riviermaatjies draf in aller yl in daardie rigting en waai so in die verbygaan vir Virgo wat verbyskiet op ‘n jetski WADDEHEL waar kry sy ‘n jetski? En toe hardloop ons. Ons ken moeilikheid as ons dit sien.
Ek stamp aan Perdebytjie en beduie sy moet haar mond toemaak voordat haar onderste kaak seesand skep. Ons rek ons nekke om te kyk waar die res van die geselskap is en sien vir Bondels en Woordnoot op kampstoeltjies sit met hulle voete in die golfies. “Wel, hulle is tenminste veilig”, sê Scrapy.
Ek en Perdebytjie draf verby na die getypoel toe waar die golwe reeds oor die mure slaan. Daar in die middel van die poel speel hulle waterpolo of iets soortgelyks: Trommeltjies en Frannie aan die een kant teen Lekkervurig en Seegogga. Hulle kyk nie eens na die golwe wat dreig om oor hulle koppe te breek nie.
Ons het ‘n probleem. Ek kyk rond vir ‘n lewensredder en sien … vir Lorenzo. Dankie tog. “Kry hulle uit die water voordat die gety hulle oor die poel se muur trek”, sê ek. Gelukkig laat hy nie op hom wag nie en swem in om die Towerinne uit te bring, sommer so een onder elke arm.
Terug by die gastehuis vind ons vir … Toortsie en die res van die volgelinge onder die bome. Sy verduidelik dat sy vir Lorenzo gevra het om die boodskap af te gee dat sy gaan omsien na die slaaie en bykosse vir vanaand se ete; sy weet mos dis nie Hester se fortè nie. Lorenzo kyk ons leedvermakerig aan; hy hèt mos die boodskap oorgedra. Ek voel nie eens lus om hom te klap dat hy kan bykom nie. Toortsie is veilig en dis al wat tel.